  Григорий Фомин Майя Бывальцева Удмуртиысь тодмо биатлонист, дуннелэн куинь полэс чемпионэз но Олимпи шудонъёслэн призёрез, улосвылысь биатлонъя федерацилэн кивалтӥсез, Кун Кенешысь физкультурая, спортъя но егитъёсын ужан политкиая ялан ужась ӧрилэн тӧроез Иван Черезов элькунысьтымы биатлонисткаослэн Пекинын луонлыкъёссы пумысен малпанъёссэ вераз. Солэн кылъёсызъя, кунмылэн командаез умой радъямын, соин ик вормонъёслы оскыны быгатӥськом. Со сярысь элькун парламентлэн пресс-службаез ивортӥз. Биатлонистъёслэн командазы, со пушкын Удмуртиысь Ульяна Нигматуллина но али Пермь шаер понна бызыьылӥсь Валерия Васнецова (кыназы Можгаын вордскемын – ред.), Пекинэ 26-тӥ толшоре вуоз ни. Ичван Черезов пусйиз, Ульяна Нигматуллина Дуннелэн кубокезлэн люкетъёсаз умой ӝоглыксэ возьматэ, эшшо умойгес но быгатоз. « Нылъёс вылэ ми эстафетаын оскиськом, отын командаен ужано, котькуд люкетын умой ужано. Мукетыз но улосчимы, Можгаын вордскем Валерия Васнецова, Антхольцын Дуннелэн кубокезлэн люкетаз эстафетаын ассэ умой возьматӥз, солэн умой луонлыкъёсыз, со милем вормонлы оскон сётэ » Иван Черезов, Удмуртиысь биатлонъя федерацилэн кивалтӥсез, Олимпи шудонъёслэн призёрез Солэн верамезъя, нырысь ик ыбылӥськон интыын валаса ужаны кулэ, дистанциосын кужымез шонер люконо. Сыӵе бадӟым ӵошатсконъёсын ваньзэ лыдэ басьтоно – кызьы кӧлӥськод, кызьы режимез чакласькод, кызьы тренировкаосты ортчиськод, пусйиз Иван Черезов. « Аслэсьтыд мугордэ сю процентлы валаны но шӧдыны кулэ. Висисьёс понна гинэ Олимпиада праздник кадь, нош спорстменъёс, тренеръёс, персонал понна – со бадӟым но секыт уж, кудаз чыры-пырос ӧвӧл » Иван Черезов, Удмуртиысь биатлонъя федерацилэн кивалтӥсез, Олимпи шудонъёслэн призёрез Тодэ вайытом, озьы ик Россиысь олимпи комитетлэн командаяз Можгаысь куасэн бызьылӥсь Лилия Васильева пыриз. Со сборноен ӵош Китае 29-тӥ толшоре кошкоз. Биатлонистъёслэн командаязы запасной сямен шедиз Ижкарысь Александр Поварницын, фигуристъёс пӧлын – Глазкарын вордскем Елизавета Туктамышева. XXIV тол Олипми шудонъёс Пекинын 4-20 тулыспалэ ортчозы. Ӵошатсконъёсы 95 кунъёсысь ньыль сюрслэсь трос спортсменъёс пыриськозы. Россиысь олимпи комитетлэн командаяз 200-лэсь трос спортсменъёс пыризы. Ватсалом, южтолэзе Пекинын Паралимпи шудонъёс ортчозы. Россиысь паралимпи комитет командалэсь лыдметсэ 18-тӥ тулыспалозь вералоз, отын Удмуртиысь Владислав Лекомцевлэн нимыз луыны кулэ. Тегъёс: Удмуртия Олимпиада УльянаНигматуллина Спорт Биатлон ИванЧерезов Китай Можга  